**ՀԻՄՆԱՎՈՐՈՒՄ**

**«ՓԱՐԻԶՅԱՆ ՀԱՄԱՁԱՅՆԱԳՐԻ ՆԵՐՔՈ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2021-2030 ԹՎԱԿԱՆՆԵՐԻ «ԱԶԳԱՅԻՆ ՄԱԿԱՐԴԱԿՈՎ ՍԱՀՄԱՆՎԱԾ ԳՈՐԾՈՂՈՒԹՅՈՒՆՆԵՐԸ» ՀԱՍՏԱՏԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ ԱՆՀՐԱԺԵՇՏՈՒԹՅԱՆ ՎԵՐԱԲԵՐՅԱԼ**

1. **Ընթացիկ իրավիճակը և իրավական ակտի ընդունման անհրաժեշտությունը**

2013թ.-ին Վարշավայում կայացած ՄԱԿ-ի Կլիմայի փոփոխության շրջանակային կոնվենցիայի (այսուհետ՝ ԿՓՇԿ) 19-րդ համաժողովի ժամանակ կողմ հանդիսացող երկրներին կոչ արվեց Փարիզյան համաձայնա­գրին (այսուհետ՝ ՓՀ) ընդառաջ պատրաստել իրենց Ազգային մակարդակով սահմանված նախատեսվող գործողությունները/ներդրումները (այսուհետ՝ ԱՍՆԳ): Հայաստանի Հանրապետու­թյունը ՀՀ կառավարության 2015թ. սեպտեմբերի 10-ի N41 արձանագրային որոշմամբ հաստատված իր ԱՍՆԳ-ն ներկայացրել է Կոնվենցիայի քարտուղարություն 2015թ.-ին: 2016թ. նոյեմբերին՝ ՓՀ-ի ուժի մեջ մտնելուց հետո, երկրների կողմից նախապես ներկայացված ԱՍՆԳ-ները դիտարկվել են որպես երկրների առաջին Ազգային մակարդակով սահմանված գործողություններ/ներդրումներ (2015 ԱՍԳ): Այնուամենայնիվ, ԱՍԳ ներդրման առաջին ցիկլի մեկնարկային տարին 2021թ. է, ինչը ժամանակ է ապահովել երկրների համար՝ նախքան ԱՍԳ մեկնարկը նախանշելու իրագործման շրջանակները և վերանայելու իրենց սկզբնական ԱՍՆԳ-ները։

Համաձայնագրի ուժի մեջ մտնելուց հետո Կողմերն իրականացրել են գլոբալ գույքագրում 2017թ. և 2018 թ. (Talanoa երկխոսություն)։ Արդյունքում, 2019թ. Մադրիդում կայացած Կոնվենցիայի կողմերի 25-րդ համաժողովին երկրների կողմից ներկայացվել են ՓՀ-ի ներքո գործողությունների հավակնությունների մեծացման դիրքորո­շումները: Դրան նախորդել էին բարձր մակարդակի քաղաքական հռչակումները, ինչպես, օրինակ, 2019թ. սեպտեմ­բերին տեղի ունեցած ՄԱԿ-ի Կլիմայի գործողությունների գագաթնաժողովը, որտեղ շատ պետությունների առաջնորդներ և կառավարությունների ղեկավարներ հայտարարել են իրենց 2015թ. ԱՍԳ-ն 2020թ. վերանայելու կամ կատարելա­գործելու մտադրության մասին: ԱՍԳ վերանայ­ման համար հիմք հանդիսացող պատճառները բազմազան են։ Դրանց թվում կարող են լինել, մասնավորապես, հավակնությունների մեծացման վերաբերյալ քաղաքական հռչակումները, կամ Կատովիցեում Կոնվենցիայի կողմերի 24-րդ համաժողովի ընթացքում ընդունված ԱՍԳ ուղեցույցերին հետևելու պատրաստակամությունը, կամ ելակետային տվյալների վերանայ­ման անհրաժեշտությունը, որոնք կարող են փոփոխված լինել 2015թ.-ից հետո։ Համապատասխանու­թյան գծով ծախսեր կամ տուգանքներ նախատեսված չեն: Երկրները պետք է ինքնուրույն որոշում կայացնեն, վերանայել արդյոք իրենց ԱՍԳ-ն՝ հաշվի առնելով միջազգային ասպարեզում իրենց հեղինակության գործոնը։

Հայաստանի համար 2020թ.-ին ԱՍԳ-ի վերանայումը հնարավորություն է հաջորդող բանակցությունների համաձայնեցված արդյունքների հետ այն ներդաշնակեցնելու և 2015թ. ներկայացրած փաստաթղթի լրամշակման և հստակեցման համար:

2020թ. վերանայումն առաջինն է ապագա փուլերում նախատեսված հերթական վերանա­յում­ների և լրամշակումների շարքում: Յուրաքանչյուր հաջորդ ԱՍԳ պետք է *«առաջընթաց ենթադրի»* և *«արտացոլի հնարավոր առավել բարձր հավակնությունը»:* ԱՍԳ ներկայացման յուրաքանչյուր փուլին հաջորդելու է 5 տարին մեկ անգամ իրականաց­վող գլոբալ գույքագրումը, որից հետո երկրներին առաջարկվելու է վերաներկայացնել իրենց ԱՍԳ-ները, կամ մշակել նոր ԱՍԳ՝ վերջին գլոբալ գույքագրման միջոցով արձանագրված արդյունքների և կատարված առաջարկությունների արտացոլմամբ, և գիտական արդի ձեռքբերումներին համահունչ:

Հայաստանի առաջին ԱՍԳ-ն ուներ 35 տարվա ժամկետ՝ 2015-2050թթ.: Նախևառաջ անհրաժեշտ է վերանայել իրականացման ժամկետի մեկնարկային ամսաթիվը: Փարիզյան համաձայնա­գրի ներքո ԱՍԳ-ի իրականացումը մեկնարկում է 2021թ.: Հետևաբար, 2015-2020թթ. ժամանակահատվածը կարող է համարվել որպես ներքին նախապատրաս­տա­կան ժամանակաշրջան։ 2020թ. ԱՍԳ-ի վերանայումը նաև հնարավորություն է ընձեռում Հայաստանի ԱՍԳ ժամկետ­ները ներդաշնակեցնել երկրների մեծամասնության, այդ թվում՝ ԵՄ-ի և նրա անդամ պետու­թյունների համար սահմանված ժամկետներին, այն է՝ 10 տարի՝ 2021-2030թթ.:

Ստորագրելով Փարիզյան համաձայնագիրը՝ ՄԱԿ ԿՓՇԿ Կողմերը նաև պայմանա­վորվել են ՄԱԿ ԿՓՇԿ քարտուղարությանը մինչև 2020թ.[[1]](#footnote-1) ներկայացնել ջերմոցային գազերի ցածր արտանետումներով զարգացման երկարաժամկետ ռազմավա­րությունները (ԵԺՌ): Հայաստանի 2015թ. ԱՍԳ ժամկետը 2015-2050թթ. է, և Հայաստանի 2015թ. ԱՍԳ-ով մինչև 2050 թ. համար սահմանված նպատակը պետք է համահունչ լինի երկրի ԵԺՌ-ին, այսինքն՝ 2050 թ. համար հայտարարված նպատակը ենթակա չէ չեղարկման։

2015թ. ԱՍԳ վերանայման ևս մեկ փաստարկ է նաև այն, որ ՄԱԿ ԿՓՇԿ կողմից այս ընթացքում Կատովիցեում 2018թ. կայացած ԿՀ24 ընթացքում հաստատվել է ԱՍԳ պատրաստման համար նախատեսված ուղեցույցը: 4/CMA.1 որոշման I հավելվածը պարունակում է ԱՍԳ պատրաստման համար ուղեցույց հանդիսացող բնութագրերի ցանկ, որից երկրները կարող են օգտվել ԱՍԳ իրենց վերանայումը պատրաստելու ընթացքում:

Կատովիցեում ընդունված 4/CMA.1 որոշման տեքստը պարունակում է մանրամասն պահանջներ ԱՍԳ առնչությամբ հաղորդակցությունների և առաջընթացի արձանա­գրման վերաբերյալ, որոնք կիրառելի են բոլոր Կողմերի համար:

Եվս մեկ փաստարկ, որը հիմնավորում է ներկայիս ԱՍԳ վերանայման անհրաժեշտությունը, կայանում է նրանում, որ Հայաստանի 2015թ. ԱՍԳ մեջ պարունակվող տեղեկատվությունը և տվյալները պետք է թարմացվեն` վերջին Ազգային հաղորդագրու­թյան և Երկամյա առաջընթացի հաշվետվության, ինչպես նաև ջերմոցային գազերի վերջին հասանելի ազգային գույքագրման արդյունքները արտացոլելու նպատակով:

Վերջապես, անհրաժեշտ է հաշվի առնել առաջարկվող մեթոդաբանությունը և այն 2021-2030թթ. ժամանակահատվածի համար իրագործելի միջնաժամկետ նպատակների վերափոխելու եղանակները։

1. **Առաջարկվող կարգավորման բնույթը**

Վերոնշյալ խնդիրները հասցեագրելու նպատակով՝ ներկայացված նախագծով առաջարկվել է.

1. Դիտարկել արտանետումների նվազեցման բացարձակ՝ մեկ տարվա թիրախի օգտագործումը՝ 1990թ. ելակետով։ 1990թ. արտանետումների մակարդակը օգտագործ­վում է որպես հղումային ելակետ շատ երկրներում. Ռուսաստանի Դաշնությունը, ԵՄ-ն օգտա­գործում են և շարունակելու են օգտագործել 1990թ.-ի ելակետը։
2. ՀՀ առաջին ԱՍԳ 35-ամյա ժամանակաշրջանը կրճատել մինչև 10 տարի՝ 2015-2050թթ. փոխարեն դիտարկելով 2021-2030թթ., ներդաշնակեցնելով ժամկետները մեծամասնություն կազմող ԱՍԳ ժամկետների հետ: Այս պարագայում 10 տարվա ընթացքում իրակա­նաց­վելիք գործողություններն ավելի հեշտ կլինի պլանավորել, իրականացնել և դրանց մասին հաշվետվություն ներկայացնել: 2023թ. գլոբալ գույքագրումից հետո 2025թ., ԱՍԳ վերանայման հաջորդ փուլում, 2030թ. թիրախը կարող է բարձրացվել, սակայն չի կարող իջեցվել:
3. Սահմանել, որ մինչև 2030թ. իրագործման ենթակա մեղմման նոր նպատակը համարժեք է 1990թ. արտանետումների մակարդակի համեմատ 40 տոկոսով նվազեցման:
4. Մինչև 2050թ. մեղմման իր նպատակը, այն է՝ ջերմոցային գազերի (ՋԳ) արտանետումների նվազեցում առավելագույնը 2.07 տ CO2 համ. մեկ շնչի հաշվով, արտահայտել երկարա­ժամկետ, ցածր արտանետումներով զարգացման ռազմավարությունում (ԵԺՌ-ՑԱԶՌ)։
5. Օգտագործել 4/CMA.1 որոշման I հավելվածում պարունակվող ուղեցույցը որպես ԱՍԳ կառուցվածքի և բովանդակության նմուշային նախագիծ։ Հստակության, թափանցիկու­թյան և ընկալելիության մեծացման առումով և օգտագործելով 4/CMA.1 որոշման մեջ պարունակվող ցուցումները և բնութագրերի ցանկը:
6. Ապահովել հակիրճություն` հղումներ կատարելով ոլորտային ռազմավարություններին և ծրագրերին, վերջին մատչելի Երկամյա առաջընթացի զեկույցին (BUR, ԵԱԶ), Ազգային հաղորդագրությանը (NC, ԱՀ), Ջերմոցային գազերի ազգային կադաստրի հաշվետվությանը (NIR, ԱԿՀ), ԵԺՌ և ջերմոցային գազերի ցածր արտանետումներով զարգացման ռազմավարություններին (LEDS, ՑԱԶՌ) կամ դրանց նախագծերին` ապահովելու վերջին տվյալների և ցուցանիշների հասանելիությունը, որոնք շահագրգիռ փորձագետների և լայն հասարակության կողմից հեշտությամբ հնարավոր է ստուգել:
7. **Նախագծի մշակման գործընթացում ներգրավված ինստիտուտները և անձինք**

Նախագիծը մշակվել է ՀՀ շրջակա միջավայրի նախարարության կողմից՝ «ԵՄ-ն կլիմայի համար» ՄԱԶԾ-ԵՄ տարածաշրջանային ծրագրի աջակցությամբ, ինչպես նաև ՄԱԶԾ կողմից ներգրավված տեղական և միջազգային փորձագետների մասնակցությամբ:

1. **Ակնկալվող արդյունքը**

Նախագծի ընդունման արդյունքում կապահովվի Փարիզյան համաձայնագրի ներքո Հայաստանի Հանրապետության ստանձնած հանձնառության պատշաճ իրականացումը:

1. **Տեղեկատվություն լրացուցիչ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների մասին**

«Փարիզյան համաձայնագրի ներքո Հայաստանի Հանրապետության 2021-2030 թվականների «Ազգային մակարդակով սահմանված գործողությունները» հաստատելու մասին» Կառավարության որոշման նախագծի ընդունման կապակցությամբ պետական բյուջեում ծախսերի և եկամուտների ավելացում կամ նվազում չի ակնկալվում:

1. Փարիզյան համաձայնագրի հոդված 4, պարբերություն 19։ [↑](#footnote-ref-1)